Lada Nadezhda

Το Lada Nadezhda (Ναντέζντα, ρωσικά Надежда: «Ελπίδα», επίσημος κωδικός εργοστασίου: VAZ 2120) ήταν 5-πορτο, 7-θέσιο αυτοκίνητο μίνι-βαν που παρήχθη από τη ρωσική αυτοκινητοβιομηχανία AvtoVAZ / Lada, από τον Αύγουστο του 1998 έως τον Αύγουστο του 2006. Το αμάξωμα, οι κινητήρες και το στάνταρ σύστημα της μόνιμης 4-κίνησης που έφερε, βασίζονταν στην 5-πορτη έκδοση του SUV εκτός δρόμου Lada Niva, έκδοση γνωστή ως VAZ 2131, η οποία όμως σπάνια εξάγεται εκτός Ρωσίας. Το Nadezhda υπήρξε και το πρώτο μίνι-βαν στην ιστορία της ρωσικής αυτοκινητοβιομηχανίας. 

 Διαθεσιμότητα 

Η ιδέα της δημιουργίας ενός station wagon υψηλότερης χωρητικότητας από τα κλασικά παλαιότερα station wagon εμφανίστηκε στην AvtoVAZ / Lada στα τέλη της δεκαετίας του 1980 και το πρώτο πρωτότυπο συναρμολογήθηκε το 1995. Η πρώτη τεχνική παρουσίαση του Nadezhda προ-παραγωγής έγινε στις 31 Ιανουαρίου 1997 και η τελική του μορφή αποκαλύφθηκε τον Αύγουστο του 1997, στο Σαλόνι Αυτοκινήτου της Μόσχας. Ωστόσο, λόγω της τότε κάκιστης οικονομικής κατάστασης της Lada, που ήταν αποτέλεσμα της οικονομικής κρίσης και της διαφθοράς που είχαν τότε πλήξει σε έντονο βαθμό τη χώρα, μόλις τον Αύγουστο του 1998 ξεκίνησε η παραγωγή του και σε μικρές ποσότητες. Τα λίγα αυτά αντίτυπα διατέθηκαν αποκλειστικά στη Ρωσία και μερικές ακόμα Πρώην Σοβιετικές Δημοκρατίες, πλην όμως ακόμα και στα κράτη αυτά δεν γνώρισε καμία απολύτως απήχηση στο κοινό. Το αποτέλεσμα ήταν να κατασκευαστούν μόλις 8.000 αντίτυπα σειράς Nadezhda, ενώ δεν κυκλοφόρησε ποτέ στη Δυτική και στη Νότια Ευρώπη, καθώς δεν πληρούσε τις τότε δυτικές προδιαγραφές καυσαερίων.

Τον Σεπτέμβριο του 2002, παρά τις εξαιρετικά χαμηλές πωλήσεις, το Lada Nadezhda υπέστη μια έντονη αισθητική ανανέωση. Η νέα αυτή εκδοχή παρέμεινε στην παραγωγή έως τον Αύγουστο του 2006, όταν η δοκιμαστική (πειραματική) παραγωγή του μίνι-βαν σταμάτησε, χωρίς να υπάρξει ποτέ μαζική παραγωγή του αυτοκινήτου - σύμφωνα με επίσημες δηλώσεις: «λόγω χαμηλής ζήτησης, λόγω του απαρχαιωμένου σχεδιασμού και της κακής σχέσης τιμής / ποιότητας σε σύγκριση με το 5-πορτο Lada 4x4 (Niva) και τα εισαγόμενα ανάλογα». Τελικώς, το Nadezhda αντικαταστάθηκε τον Απρίλιο του 2012 από το μικρομεσαίο πολυμορφικό (MPV) Lada Largus.

 Κινητήρες 
ΈκδοσηΚινητήραςΙσχύς VAZ-2120 / 1.8  1.774 cm³ με καρμπυρατέρ  80 hp στις 5.200 rpm VAZ-2120 / 1.7i  1.690 cm³ με injection  84 hp στις 5.400 rpm VAZ-2120M / 1.7i  1.690 cm³ με injection  84 hp στις 5.400 rpm

Ο βενζινοκινητήρας του Nadezhda 1.7i είχε ηλεκτρονικό ψεκασμό (injection) πολλαπλών σημείων, επιτυγχάνοντας επιτάχυνση 0-100 χιλιόμετρα ανά ώρα σε 20 δευτερόλεπτα και τελική ταχύτητα 140 χιλιόμετρα ανά ώρα.

 Εκδοχές αμαξώματος 

 Van: Επαγγελματικό βαν, συνήθως για ντελίβερι, η συνηθέστερη εκδοχή.
 Pick-up: Επαγγελματικό πικ-απ (pick-up), επίσης για ντελίβερι.
 Service: Έκδοση «κινητή εξυπηρέτηση πάνω σε τροχούς».
 Manager: Έκδοση «κινητό γραφείο / υπηρεσία πάνω σε τροχούς».
 Taxi: Σπάνια 5-θέσια εκδοχή ταξί, με μεγαλύτερο χώρο αποσκευών.
 2120M 4 × 2: Εξαιρετικά σπάνια πισωκίνητη εκδοχή, με περιστρεφόμενη πίσω πλευρική πόρτα.

Με εξαίρεση την τελευταία έκδοση, όλα τα άλλα αντίτυπα ήταν τετρακίνητα. Το τετρακίνητο πλαίσιο του VAZ-2120 κατέστησε δυνατή την εύκολη επίλυση του προβλήματος της κατανομής βάρους κατά μήκος των αξόνων και τη βελτίωση της ικανότητας cross-country, η οποία στις συνθήκες των ρωσικών δρόμων έγινε ένα σημαντικό ανταγωνιστικό πλεονέκτημα του αυτοκινήτου, που κυρίως προοριζόταν για χρήση ως οικογενειακό αυτοκίνητο.

 Εξωτερικοί σύνδεσμοι 

 Τεχνικές προδιαγραφές του VAZ 2120 (στα ρωσικά)
 Autofragen.org/ Lada 2120 Nadezhda 1.7i
 3dtuning.com/ 2002 Lada Nadezhda

Nadezhda
Κατηγορία:Επαγγελματικά αυτοκίνητα